Osnovna šola Vinica, Vinica 50, 8344 Vinica; tel.: 07 3647 100; e-naslov: o-vinica.nm@guest.arnes.si

Vinica, 15. 3. 2020

**Pozdravljeni tretješolci, spoštovani starši!**

Pred nami so dnevi, ki jih bomo preživljali doma in skrbeli za svoje zdravje. Trenutni dogodki so za vse nas stresni, za vas mlajše še toliko bolj nerazumljivi, zato je prav, da se o tem pogovarjate s svojimi starši, predvsem pa se zadržujete doma. Če pogrešate svoje sošolce, jih pokličite ali jim napišite kakšno e-poštno sporočilo s pomočjo staršev ali starejših bratov in sester.

Da pa vam ne bi bilo preveč dolgčas in predvsem, da ne bi preveč pozabili na šolo, sem za vas pripravila nekaj zadolžitev. Če je le mogoče, opravite naloge, da nam bo vrnitev v šolske klopi čim lažja.

Svoj prosti čas izkoristite za utrjevanje že obravnavane snovi s pomočjo delovnih zvezkov, zvezkov in učnih listov.

Če otroci nimajo doma vseh delovnih zvezkov, si lahko pomagate z brezplačnim dostopom do e-gradiva na spletni strani (dostopate samo s klikom na spodnje povezave):

<https://www.lilibi.si/> (3. razred, e-gradivo in dežela Lilibi, ki nudi zanimive vaje za utrjevanje),

dodatne vaje drugih založb so prav tako brezplačno dostopne na spletnih straneh:

<https://www.ucimte.com/>,

<https://interaktivne-vaje.si/index.html> (3. razred, priporočam naslednje vsebine:

MAT – računam do 100, deli celote, geometrija, besedilne naloge, prikaz podatkov;

SLJ – neumetnostna besedila, berem in pišem, pravopis;

ogledate si seveda lahko tudi vaje iz spoznavanja okolja in angleščine),

<https://kobiapp.io/sl/ucenje-doma/?fbclid=IwAR0FnXuPgvGyDU6T6LTZvHhQZBZS4vWOzOGI0nYXG7Xe7-67J0Q3wba53bo> (Kobi je aplikacija za pomoč pri učenju in vaji branja, namenjena predvsem otrokom s težavami. Če vas zanima, si oglejte aplikacijo, omogočili so brezplačen dostop za cel mesec).

Če doma nimate možnosti, da bi se otrok učil s pomočjo spleta, lahko vadijo tudi na druge načine. Otrok naj reši priporočene naloge v delovnih zvezkih za posamezni predmet, veliko naj bere, besedila lahko izbira iz berila in delovnega zvezka. Poštevanko lahko ponavlja sam ali z vašo pomočjo.

V nadaljevanju dokumenta sem pripravila še nekaj priporočil za delo doma.

Pazite nase in ostanite zdravi!

Učiteljica 3. razreda, Mateja Verbanec

**SLOVENŠČINA 2. DEL, DELO V DELOVNEM ZVEZKU**

Na strani 42 boste prebrali besedilo z naslovom Žabe ne pridejo do cilja.

Najprej si ogledate ilustracijo, bodite pozorni na prometni znak in premislite, kaj pomeni. Pomislite, ali ste kdaj videli veliko žab na cesti, v katerem letnem času je to bilo in zakaj so bile na cesti. Ste že kdaj opazili podhod za žabe?

Neznani pojmi:

mrest – jajca žab v kepah, odložena v vodo,

mokrišče – prostor, kjer občasno ali stalno zastaja voda,

dvoživka – žival, ki živi na kopnem in v vodi,

močvirje – prostor, kjer vedno zastaja voda.

Natančno večkrat preberite besedilo in rešite naloge na strani 43.

Priporočam, da proste dneve izkoristite tudi za branje knjig. Če nimate doma veliko izbire, lahko berete besedila na bralnih listih ali v delovnem zvezku, ki smo jih že brali v šoli, npr. Urarjev delovni dan, Kako se obnašamo v gledališču, Obiskali smo gledališče, Lutkovna predstava, Bilo je nekoč, Stavba na železniški postaji, V živalskem vrtu … Izberite si besedila, ki so vam posebej zanimiva. Berete lahko tudi že znana besedila v berilu, če ga imate doma, ali do njega dostopate preko spleta (<https://www.lilibi.si/> pod zavihkom e-gradivo).

Vadite tudi prepisovanje kratkih besedil po izbiri.

Prilagam tudi nekaj spletnih povezav, kjer lahko preberete zanimiva besedila (še več besedil je dostopnih na spletnem naslovu <https://www.ucimte.com/>):

<https://www.ucimte.com/dodatnagradiva/1102_Virusi%20in%20bakterije.pdf>

<https://www.ucimte.com/dodatnagradiva/1101_V%20Avstraliji.pdf>

<https://www.ucimte.com/dodatnagradiva/1100_%C5%A0kocjanske%20jame.pdf>

**MATEMATIKA 2. DEL, DELO V DELOVNEM ZVEZKU**

Priporočam redno urjenje poštevanke, računanje do 100, reševanje besedilnih nalog, ponovitev delov celote. Pomagajte si z delovnim zvezkom, matematičnim zvezkom in učnimi listi. Pri utrjevanju znanja si pomagajte tudi s spletnimi stranmi, ki sem jih navedla na začetku dokumenta. Pri tem naprošam starše, da svojemu otroku pokažete dostop do strani, naprej se bodo hitro znašli sami. Za samostojno uporabo še najbolj priporočam interaktivne vaje: <https://interaktivne-vaje.si/index.html>.

**V delovnem zvezku rešite:**

stran 95 (naloge, ki jih zmoreš rešiti sam), 96, 97 in 98.

Vse naloge so za ponovitev snovi.

**SPOZNAVANJE OKOLJA**

Ponovite si že obravnavano snov in vadite uro. Opazujte naravo, ki se je že začela prebujati in prehajati v pomlad.

**ŠPORT**

Priporočljivo je, da greste tudi na sprehod v naravo. Ob lepem vremenu lahko vadite preskakovanje kolebnice, vodenje, podajanje in lovljenje žoge.

**GLASBENA UMETNOST**

Ne pozabite na glasbo, ki na nas deluje sproščujoče. Pojte znane pesmi, poslušajte raznoliko glasbo in ponovite že znane pojme (ljudska in umetna glasba, ljudski plesi, ljudski pevci …).

**LIKOVNA UMETNOST**

Za sprostitev lahko rišete po spominu, ob opazovanju ali po lastni izbiri. Bodite ustvarjalni.